b'\n_START_ARTICLE_\nHymn to Freedom\n_START_PARAGRAPH_\n"Hymn to Freedom" ("Hymne til Friheden") er en melodi, som Oscar Peterson komponerede i 1962. If\xc3\xb8lge hans egen beretning var den faktisk en improvisation, der opstod under selve indspilningen af den f\xc3\xb8rste version:_NEWLINE_16. december sad han i studiet med sin dav\xc3\xa6rende trio, der udover ham selv bestod af Ray Brown p\xc3\xa5 bas og Ed Thigpen p\xc3\xa5 trommer. De var ved at afslutte indspilningen af LP\'en Night Train, og produceren Norman Granz havde bedt dem om at spille en blues._NEWLINE_Musikerne aftalte, at Peterson skulle spille det f\xc3\xb8rste vers alene. Han kunne have valgt at spille en af de mange blues-melodier fra jazzens standardrepertoire; men han besluttede sig for at spille noget nyt, som han skabte p\xc3\xa5 stedet. Han fors\xc3\xb8gte at g\xc3\xb8re melodien og harmonierne ganske enkle og fylde dem med den samme stemning som i de negro spirituals, som han var vokset op med, og som i \xc3\xa5rtier var blevet sunget i den farvede befolknings kirker i USA og Canada._NEWLINE_Da han var n\xc3\xa5et gennem melodien, satte han med et nik de andre musikere i gang med akkompagnementet og begyndte selv at spille variationer over temaet. Mod slutningen stiger indspilningen til sit h\xc3\xb8jdepunkt: en virtuos "tonehvirvel" p\xc3\xa5 klaveret, der str\xc3\xa6kker sig over adskillige takter uden p\xc3\xa5 noget tidspunkt at bryde melodiens hymniske karakter. Og Peterson lander bl\xc3\xb8dt og sikkert i den stilf\xc3\xa6rdige stemning fra indledningen._NEWLINE_Da indspilningen var f\xc3\xa6rdig, skulle melodien have et navn. Peterson valgte at kalde den Hymn to Freedom til \xc3\xa6re for Martin Luther King og hans kamp for frihed og racem\xc3\xa6ssig lighed._NEWLINE_Oscar Peterson har senere udgivet melodien p\xc3\xa5 plade flere gange. En del andre jazzmusikere har ogs\xc3\xa5 taget Hymn to Freedom p\xc3\xa5 repertoiret og endda i visse tilf\xc3\xa6lde indspillet den, selv om det m\xc3\xa5ske er et voveligt foretagende p\xc3\xa5 den m\xc3\xa5de at stille sig op til direkte sammenligning med Peterson selv._NEWLINE_Nogle m\xc3\xa5neder efter den f\xc3\xb8rste indspilning digtede Harriette Hamilton en tekst til melodien, som i l\xc3\xb8bet af f\xc3\xa5 \xc3\xa5r vandt status som en moderne spiritual og stadig synges over hele verden. Navnlig ungdomskor synger den meget.'